1	Účel správy

Správa o pokroku predkladaná podpredsedom vlády SR pre európske záležitosti, ľudské práva a menšiny slúži ako informatívny materiál s cieľom oboznámiť vládu SR o pokroku, ktorý bol dosiahnutý v implementácii Nórskeho finančného mechanizmu a finančného mechanizmu Európskeho hospodárskeho priestoru. 

Predkladaná správa zachytáva obdobie odo dňa účinnosti Memoranda o porozumení k implementácii Nórskeho finančného mechanizmu, t.j. od 11. 1. 2005 do 31. 5. 2006. 

Správa je predkladaná na základe uznesenia  vlády SR č. 1232 zo dňa 15. decembra 2004 k návrhu Plánu práce vlády Slovenskej republiky na rok 2005, ktorým vláda Slovenskej republiky schválila Plán práce vlády SR na rok 2005. 

2	Východiská a ciele implementácie finančných mechanizmov

Vypracovanie východísk a cieľov Slovenskej republiky pre využívanie prostriedkov z finančného mechanizmu EHP a Nórskeho finančného mechanizmu vychádzalo z analýzy súčasného stavu sociálneho, ekonomického a environmentálneho vývoja na Slovensku a z toho vyplývajúcich potrieb. Pri posudzovaní boli taktiež zohľadnené základné strategické, koncepčné a programové dokumenty na úrovni EÚ, celoslovenskej a taktiež regionálnej. Do úvahy boli vzaté len oblasti, ktoré sú definované v Protokole 38a k Zmluve o EHP a Zmluve medzi Nórskym kráľovstvom a Európskym spoločenstvom.  

Vychádzajúc z princípu solidarity sa členské štáty EZVO a Nórske kráľovstvo rozhodli vytvoriť finančný mechanizmus EHP a Nórsky finančný mechanizmus s cieľom prispieť k znižovaniu ekonomických a sociálnych rozdielov v Európskom hospodárskom priestore.

Členské štáty EZVO a Nórske kráľovstvo požadujú, aby využívanie prostriedkov z finančného mechanizmu EHP a Nórskeho finančného mechanizmu nových členských  krajín  podporovalo ciele lisabonskej stratégie. V tomto duchu bola pripravená implementácia finančného mechanizmu EHP/Nórskeho finančného mechanizmu v podmienkach SR vrátane návrhu jej priorít. Vychádzajúc zo strategického cieľa pre EÚ na toto desaťročie - „vybudovať konkurencieschopnú a dynamickú ekonomiku založenú na vedomostiach, s väčšou sociálnou súdržnosťou a s vyššou mierou zamestnanosti“ - bol pri príprave implementácie finančného mechanizmu EHP/Nórskeho finančného mechanizmu zohľadnený uvedený strategický cieľ.

Dôležitou požiadavku pre implementáciu finančného mechanizmu EHP/Nórskeho finančného mechanizmu bolo, aby táto uplatňovala princípy a ciele trvalo-udržateľného rozvoja. Vybrané prioritné oblasti pre podporu sú preto plne v súlade s prioritnými témami Stratégie Európskej únie pre trvalo-udržateľný rozvoj, ktorá bola prijatá  v roku 2001 na základe výzvy Európskej rady v Göteborgu. 

Samotná implementácia finančného mechanizmu EHP/Nórskeho finančného mechanizmu je taktiež v súlade s Národnou stratégiou trvalo-udržateľného rozvoja Slovenskej republiky. Tento súlad spočíva v ich základnej orientácii na dlhodobé, cieľavedomé a komplexné smerovanie k vytváraniu spoločnosti založenej na princípoch trvalo-udržateľného rozvoja.  

Protokolom 38a k Zmluve o EHP sú definované prioritné oblasti, pre ktoré je pre Slovenskú republiku na obdobie od 1. mája 2004 do 30. apríla 2009 vyčlenený objem prostriedkov z finančného mechanizmu EHP vo výške 32 340 000 EUR, čo pri celkovom objeme 600 mil. EUR tvorí pre SR 5,39%. Po odčítaní nákladov na správu prostriedkov z uvedenej čiastky v súlade s odsekom 3 článku 8 Protokolu 38a Zmluvy o EHP je objem finančných prostriedkov alokovaných pre SR na obdobie od 1. 5. 2004 do 30. 4. 2009 vo výške 31 046 400 EUR. 

Protokolom 38a k Zmluve o EHP a článkom 3 Zmluvy o Nórskom finančnom mechanizme sú definované prioritné oblasti, pre ktoré je pre Slovenskú republiku na obdobie od 1. mája 2004 do 30. apríla 2009 vyčlenený objem prostriedkov z Nórskeho finančného mechanizmu  vo výške 37 989 000 EUR, čo pri celkovom objeme 567 mil. EUR tvorí pre SR 6,7%, Po odčítaní nákladov na správu prostriedkov z uvedenej čiastky v súlade s odsekom 3 článku 8 Zmluvy medzi Nórskym kráľovstvom a Európskym spoločenstvom je objem finančných prostriedkov alokovaných pre SR na obdobie od 1. 5. 2004 do 30. 4. 2009 vo výške 36 089 550 EUR. 

Prioritné oblasti a z nich rezultujúce zamerania definované Memorandami o porozumení pre oba finančné mechanizmy majú doplnkový charakter k štrukturálnym fondom Európskej únie a kohéznemu fondu. Pri ich stanovovaní bolo snahou zamedziť duplicite financovania v rôznych oblastiach národného hospodárstva tak zo zdrojov EÚ, ako aj zo zdrojov štátneho rozpočtu.

3	Realizované aktivity

Zlomovými dátumami vo vzťahu k implementácii finančných mechanizmov na území Slovenskej republiky boli dátumy podpisov oboch memoránd o porozumení. Následne bolo potrebné nastaviť efektívne a flexibilne fungujúci a reagujúci systém, ktorý by umožnil nielen vytvoriť podmienky pre čerpanie finančných prostriedkov, ale tiež stanovil jednoznačné pravidlá pre mechanizmy financovania, kontroly a auditu. 

Na základe prílohy A Memoranda o porozumení k implementácii finančného mechanizmu EHP a prílohy A Memoranda o porozumení k implementácii Nórskeho finančného mechanizmu a v súlade s Uznesením vlády č. 1002 zo dňa 27. októbra 2004 sa stal Úrad vlády Slovenskej republiky Národným kontaktným bodom (NKB) pre finančný mechanizmus EHP a Nórsky finančný mechanizmus.

V tomto období bolo potrebné vyrovnať sa s odlišnosťami a rozpormi medzi legislatívou platnou v Slovenskej republike a niektorými predpismi stanovenými donorskými krajinami. Z tohto dôvodu prebiehali negociácie medzi Národným kontaktným bodom a donorskými krajinami s cieľom tieto odlišnosti odstrániť. Zásadné odlišnosti boli eliminované a donorské krajiny pristúpili na niektoré zmeny v snahe uľahčiť implementáciu finančných mechanizmov. 

V priebehu predmetného obdobia realizoval Národný kontaktný bod aktivity vyplývajúce z jeho povinností určených memorandami o porozumení, ktoré stanovujú, že NKB zodpovedá za identifikáciu, plánovanie, implementáciu a monitorovanie projektov, ako aj za použitie prostriedkov poskytnutých v rámci finančného mechanizmu EHP a Nórskeho finančného mechanizmu. Na základe týchto povinností vykonal NKB aktivity v oblasti publicity, kontroly, monitorovania, odborných konzultácií, prípravy dokumentov či zverejňovania výziev.

3.1	Podpis Memoránd o porozumení 

Dňa 11. januára 2005 podpísal podpredseda vlády SR pre európske záležitosti, ľudské práva a menšiny Pál Csáky za SR „Memorandum o porozumení k implementácii Nórskeho finančného mechanizmu na roky 2004 – 2009“. 

Dňa 23. februára 2005 podpísal podpredseda vlády SR pre európske záležitosti, ľudské práva a menšiny Pál Csáky za SR „Memorandum o porozumení k implementácii finančného mechanizmu Európskeho hospodárskeho priestoru na roky  2004 – 2009“. 

3.2	Publicita

Aktivity v oblasti publicity boli prvotným predpokladom zvýšenia povedomia širokej verejnosti o finančnom  mechanizme EHP a Nórskom finančnom mechanizme v SR (počas priebehu nastavovania systému). Boli potrebné k informovaniu verejnosti o možnostiach čerpania finančných príspevkov z finančného mechanizmu EHP a Nórskeho  finančného mechanizmu. 

S cieľom zabezpečiť informovanosť o možnostiach využitia finančných prostriedkov z finančného mechanizmu EHP a Nórskeho finančného mechanizmu usporiadal NKB v spolupráci so zástupcami VÚC SR 18 regionálnych informačných seminárov. Účastníkmi týchto seminárov boli aj zástupcovia štátnej správy, regiónov, miest a obcí, sociálnych partnerov, členov mimovládnych organizácií a súkromného sektora. 

NKB vyhradil do uzávierky výzvy na individuálne projekty jeden deň v týždni pre osobné konzultácie  za účelom poskytovania informácií potenciálnym žiadateľom. Za obdobie júl – december 2005 NKB poskytol 71 osobných konzultácií potenciálnym žiadateľom.

Informácie boli poskytované aj formou telefonického kontaktu, a to na bezplatných telefónnych číslach, ktoré prevádzkuje Euro Info centrum, ako aj na spoplatnenom telefónnom čísle NKB.

Rovnako bolo možné posielať otázky elektronickou formou. Tieto otázky boli zodpovedané a publikované prostredníctvom rubriky FAQ, ktorú NKB zaviedol na stránke www.eeagrants.sk. 

Od mesiaca júl 2005 bolo na web stránke NKB zriadené počítadlo návštevnosti stránky. Do konca roku 2005 navštívilo túto stránku  viac ako 95 000 návštevníkov. V období od začiatku roku 2006 do mája 2006 navštívilo stránku viac ako 80 000 návštevníkov. 

Dňa 9. januára 2006 NKB zorganizoval tlačovú konferenciu za účasti veľvyslankyne Nórskeho kráľovstva Brit  Løvseth a  podpredsedu vlády SR pre európske záležitosti, ľudské práva a menšiny Pála Csákyho k možnostiam čerpania finančných prostriedkov z finančného mechanizmu EHP a Nórskeho finančného mechanizmu.
3.3	Príprava dokumentov

V súvislosti s implementáciou finančných mechanizmov bolo potrebné vytvoriť pre potenciálnych žiadateľov aj určitý nevyhnutný záväzný rámec smerníc a pravidiel, ktoré je potrebné dodržiavať pre samotnú implementáciu finančného mechanizmu EHP a Nórskeho finančného mechanizmu, ako aj pre správne a náležité vyplnenie žiadosti a riadnu implementáciu žiadostí (projektov). Tento rámec sa premietol do dokumentov, z ktorých je potrebné spomenúť:
a)	Návrh implementačnej stratégie a systému finančného riadenia finančného mechanizmu EHP a Nórskeho finančného mechanizmu, materiál bol schválený uznesením vlády SR  č. 1002/2004 zo dňa 27. októbra 2004,

b)	Memorandum o porozumení k implementácii Nórskeho finančného mechanizmu na roky 2004-2009, podpísané dňa 11. januára 2005,

c)	Memorandum o porozumení k implementácii finančného mechanizmu EHP na roky 2004-2009, podpísané dňa 23. februára 2005,

d)	Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu, materiál bo schválený uznesením vlády SR č. 725/2005 zo dňa 21. septembra 2005,

e)	Návrh alokácie finančných prostriedkov na jednotlivé priority finančného mechanizmu EHP a Nórskeho finančného mechanizmu a návrh na úpravu materiálu Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu materiál bo schválený uznesením vlády SR č. 948/2005 zo dňa 30. novembra  2005,

f)	Interný manuál pre riadenie pomoci z finančného mechanizmu EHP a Nórskeho finančného mechanizmu, audit bol vykonaný vnútornou audítorkou ÚV SR a schválený 30. novembra 2005 vedúcim ÚV SR,

g)	Príručka pre žiadateľa o poskytnutie nenávratného finančného príspevku z Nórskeho finančného mechanizmu a  finančného  mechanizmu EHP vydaná Národným kontaktným bodom pre finančné mechanizmy pre výzvy číslo 0105, 0205, 0305,

h)	Príručka pre žiadateľa o poskytnutie nenávratného finančného príspevku na individuálny projekt z Nórskeho finančného mechanizmu a  finančného  mechanizmu EHP z verejného a tretieho sektora,

i)	Usmernenie k oprávnenosti výdavkov pre finančný mechanizmus EHP a Nórsky finančný mechanizmus k výzvam 0105,0205, 0305,

j)	Usmernenie k oprávnenosti výdavkov pre finančný mechanizmus EHP a Nórsky finančný mechanizmus k výzve 0405,

k)	Výročná správa za rok 2005 o implementácii finančného mechanizmu EHP,

l)	Výročná správa za rok 2005 o implementácii Nórskeho finančného mechanizmu.

ad a) Súčasťou schváleného dokumentu bol programový rámec vymedzujúci priority Slovenskej republiky, návrh systému riadenia implementácie oboch finančných mechanizmov a návrh  memoránd o porozumení k implementácii Nórskeho finančného mechanizmu a finančného mechanizmu EHP.
 
Programový rámec bol vypracovaný  v spolupráci s dotknutými rezortmi, zástupcami vyšších územných celkov a mimovládnych organizácií tak, aby priority Slovenskej republiky zohľadňovali rámcové prioritné oblasti. 

ad b) Dňa 11. januára 2005 podpísal podpredseda vlády SR Pál Csáky „Memorandum o porozumení k implementácii Nórskeho finančného mechanizmu na obdobie 2004 – 2009“. Podpísaním memoranda o porozumení bola  SR poskytnutá možnosť čerpania finančných prostriedkov v rámci Nórskeho finančného mechanizmu vo výške  36 mil. EUR na uvedené obdobie. 
ad c) Dňa 23. februára 2005 podpísal podpredseda vlády SR Pál Csáky „Memorandum o porozumení k implementácii finančného mechanizmu Európskeho hospodárskeho priestoru na obdobie 2004 – 2009“. Podpísaním memoranda o porozumení bola  SR poskytnutá možnosť čerpania finančných prostriedkov v rámci finančného mechanizmu EHP vo výške 31 mil. EUR na uvedené obdobie. 
ad d) Nadväzne na povinnosti, ktoré vyplynuli pre Národný kontaktný bod z memoránd o porozumení, ukázala sa objektívna potreba väčšej miery konkretizácie definovania procesov riadenia implementácie, finančného riadenia, kontroly a auditu. Riadenie implementácie, finančné riadenie, kontrola a audit popisuje úlohy a povinnosti subjektov na každej úrovni riadenia. Podrobne popisuje proces prijímania projektov, ich hodnotenie, stanovuje zodpovednosť za výber projektov. Definuje procesy a povinnosti spojené s monitorovaním pomoci,  identifikuje finančné toky a povinnosti každej úrovne riadenia súvisiace s poskytovaním nenávratného finančného príspevku. Materiál sa zaoberá aj povinnosťou výkonu predbežnej, priebežnej a následnej finančnej kontroly a zabezpečením výkonu auditu. Súčasťou schváleného dokumentu je aj rozpočet finančného mechanizmu EHP a Nórskeho finančného mechanizmu pre jednotlivé fondy.

ad e) Účelom materiálu bol návrh rozdelenia alokácií finančných prostriedkov na jednotlivé priority finančného mechanizmu EHP a Nórskeho finančného mechanizmu, ako aj úprava postupov týkajúcich sa hodnotiacich komisií pre výber projektov v materiáli Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu.

ad f) NKB vytvoril pre efektívnu implementáciu finančného mechanizmu interný manuál. Účelom interného manuálu je poskytnúť odpovede na všetky otázky súvisiace s procesom implementácie finančného mechanizmu EHP a Nórskeho finančného mechanizmu. Interný manuál obsahuje písomnú a grafickú špecifikáciu úloh, povinností a postupov, presné určenie postupnosti krokov a úrovne detailov od pridelenia úlohy až po jej dokončenie s presným určením pracovníka zodpovedného za vykonanie úlohy v danej kvalite, ako aj určením zastupiteľnosti jednotlivých pracovníkov navzájom v rámci útvaru.

ad g) Príručka je určená pre každého žiadateľa o poskytnutie nenávratného finančného príspevku  z finančného mechanizmu EHP a/alebo Nórskeho finančného mechanizmu, najmä však pre potenciálnych sprostredkovateľov a konečných príjemcov nenávratného finančného príspevku pod sprostredkovateľom. Cieľom príručky je poskytnúť základné informácie o postupe pri predkladaní žiadosti, ich hodnotení a o podmienkach a pravidlách celého procesu spojeného s čerpaním finančných prostriedkov, a to pre oblasť špecifikovanú v prílohe C  Memoranda o porozumení k implementácii finančného mechanizmu EHP a prílohe C Memoranda o porozumení k implementácii Nórskeho finančného mechanizmu. 

ad h) Príručka je určená pre každého žiadateľa z tretieho a verejného sektora o poskytnutie nenávratného finančného príspevku na individuálny projekt z finančného mechanizmu EHP a/alebo Nórskeho finančného mechanizmu. Cieľom príručky je poskytnúť základné informácie o postupe pri predkladaní žiadosti, ich hodnotení a o  podmienkach a pravidlách celého procesu spojeného s čerpaním týchto finančných prostriedkov. 

ad i) Usmernenie je určené pre každého žiadateľa o poskytnutie nenávratného finančného príspevku  z finančného mechanizmu EHP a/alebo Nórskeho finančného mechanizmu, najmä však pre potenciálnych sprostredkovateľov a konečných príjemcov nenávratného finančného príspevku pod sprostredkovateľom. Cieľom usmernenia je poskytnúť podrobnejšie definície jednotlivých druhov oprávnených výdavkov. 

ad j) Usmernenie je určené pre žiadateľa z tretieho a verejného sektora o poskytnutie nenávratného finančného príspevku na individuálny projekt z finančného mechanizmu EHP a/alebo Nórskeho finančného mechanizmu. Cieľom usmernenia je poskytnúť podrobnejšie definície jednotlivých druhov oprávnených výdavkov.

3.4	Informačný systém účtovania fondov (ISUF)

Pre implementáciu Nórskeho finančného mechanizmu bolo nevyhnutné vytvoriť adekvátny informačný systém, ktorý by umožnil prehľadnú dokumentáciu žiadostí o nenávratný finančný príspevok, t.j. evidenciu, monitorovanie, kontrolu a účtovanie finančných prostriedkov v rámci finančného mechanizmu.

Správcovia ISUF vydali manuály na používanie ISUF v rámci Nórskeho finančného mechanizmu :

   - 	Základnú príručku ISUF, 
-	Evidencia žiadosti v rámci finančných mechanizmov EHP a NK,
-	Správa dokumentov v rámci finančných mechanizmov EHP a NK, 
-	Riadenie projektov finančného mechanizmu EHP a NK.

Kvôli systémovým odlišnostiam bolo potrebné modifikovať systém ISUF pre podmienky finančného mechanizmu EHP a Nórskeho finančného mechanizmu. Modifikácia bola vykonaná správcom systému. 

Správcovia ISUF organizovali školenia pre pracovníkov NKB a Platobného orgánu (Ministerstva financií SR, Odbor Národného fondu), ktorí budú zadávať údaje do tohto systému. V súčasnosti je systém ISUF v prevádzke.
3.5	Konzultácie a koordinácia činností s ÚFM

V súvislosti s implementáciou finančných mechanizmov bolo potrebné konzultovať jednotlivé kroky so zástupcami Úradu pre finančné mechanizmy (ÚFM) a Nórskeho ministerstva zahraničných vecí (NMZV). Z tohto dôvodu boli  organizované viaceré  pracovné stretnutia. 

Dňa 27.7.2005 sa uskutočnilo pracovné stretnutia za účasti pracovníkov NKB, Ministerstva financií SR a zástupcov ÚFM. Na stretnutí bola ÚFM prezentovaná organizačná štruktúra NKB a Úradu vlády SR a bol predložený audit trail na úrovni NKB a platobného orgánu (PO) pre finančné mechanizmy, ktorým je Ministerstvo financií SR. Zároveň bola prezentovaná stratégia vyhlasovania výziev, proces hodnotenia žiadostí, proces hodnotenia návrhov projektov a i. 

Na tomto stretnutí bola prerokovaná žiadosť o technickú asistenciu. Úrad pre finančné mechanizmy prisľúbil posúdiť žiadosť NKB o technickú asistenciu do 15. septembra 2005. Národný kontaktný bod zaslal Úradu pre finančné mechanizmu v Bruseli žiadosť o technickú asistenciu. 

Dňa 14.9.2005 sa v Osle uskutočnil špecifický míting za účasti predstaviteľov NKB, ÚFM a Nórskeho ministerstva zahraničných vecí. Na stretnutí boli prediskutované otázky týkajúce sa výziev na výber sprostredkovateľov pre fondy z prílohy C memoránd o porozumení. ÚFM predniesol požiadavky na zmeny vo výške alokácie na fond pre podporu mimovládnych organizácií. Požiadavke bolo vyhovené. 

Súčasne s prípravou výziev na výber sprostredkovateľov, NKB pripravoval výzvu na individuálne projekty v rámci prílohy B memoranda o porozumení. Pri príprave spomenutej výzvy NKB otvoril otázku samostatnej výzvy na individuálne projekty v rámci prílohy B memoranda o porozumení pre súkromný sektor a samostatnej výzvy pre verejný a tretí sektor. Táto požiadavka vyplynula z nariadení ES, podľa ktorých akákoľvek pomoc poskytnutá súkromnému sektoru z verejných zdrojov alebo zo zdrojov EÚ je nezlučiteľná so spoločným trhom a ohrozuje hospodársku súťaž. Na základe uvedených skutočností NKB pripravil a zaslal MF SR schémy štátnej pomoci na podporu malých a stredných podnikateľov a na podporu vzdelávania. 

Z dôvodu otvorenia otázky štátnej pomoci sa uskutočnili pracovné stretnutia v dňoch 27.10.2005 a 9.12.2005 v Bruseli so zástupcami ÚFM, na ktorých bola riešená táto otázka. Výsledkom pracovných stretnutí bolo odsúhlasenie postupu zverejnenia samostatnej výzvy pre verejný a tretí sektor na individuálne projekty v rámci prílohy B memoranda o porozumení. 

Schémy štátnej pomoci predložené MF SR boli preskúmané a vrátené NKB s pripomienkami nie zásadného charakteru. Ak z rokovania  ÚFM s GR Hospodárskej súťaže pri EK (ktoré sa malo uskutočniť začiatkom roka 2006) vyplynie, že poskytovanie finančných prostriedkov z Nórskeho finančného mechanizmu súkromnému sektoru napĺňa charakter poskytovania štátnej pomoci, NKB zapracuje pripomienky MF SR a pripraví zverejnenie výziev na individuálne projekty pre verejný, tretí aj súkromný sektor v rámci prílohy B memoranda o porozumení. 

NKB sa rozhodol nerealizovať typ projektovej podpory „program“ z dôvodu nízkej alokácie vyčlenenej na tento typ projektovej podpory. Toto rozhodnutie bolo prerokované a predbežne schválené na pracovných rokovaniach konaných v dňoch 25. novembra 2005 v Bratislave a 9. decembra 2005 v Bruseli. Finančné prostriedky predbežne určené na programy (podľa nariadenia ÚFM na základe ktorého minimálne 60 % celkovej alokácie musí byť vyčlenených na individuálne projekty) boli priradené k čiastkam určeným na individuálne projekty.

3.6	Kontrola a monitoring

Nevyhnutnou súčasťou implementácie a jednou z nosných požiadaviek tak donorských štátov, ako aj právnych noriem Slovenskej republiky je vytvorenie vhodného a korešpondujúceho mechanizmu kontroly. 
Finančná kontrola a vnútorný audit prostriedkov finančného mechanizmu EHP a Nórskeho finančného mechanizmu a štátneho rozpočtu SR sa  vykonáva podľa zákona č. 502/2001 Z. z. v znení zákona č. 618/2004 Z.z (ďalej len „zákon“).

Národný kontaktný bod je povinný zabezpečiť účinnú finančnú kontrolu schválených žiadostí na všetkých úrovniach riadenia. Kontrola pozostáva z kontroly ex ante, priebežnej i ex-post kontroly spojenej s evaluáciou dosiahnutých parametrov a čerpania finančných prostriedkov. 

V súčasnosti je najväčší dôraz kladený na ex-ante kontrolu za účelom predchádzania prípadným neregulárnym postupom, ako aj v snahe vyhnúť sa prípadným problémovým stretom tak v oblasti legislatívy, ako aj v oblasti financií či inštitucionálnych konfliktov záujmov.

Finančná kontrola prostriedkov finančného mechanizmu EHP a Nórskeho finančného mechanizmu a štátneho rozpočtu SR sa vykonáva ako:

•	predbežná finančná kontrola v zmysle ustanovení § 9 zákona na všetkých úrovniach implementácie;
•	priebežná finančná kontrola v zmysle ustanovení § 10 zákona;
•	následná finančná kontrola v zmysle ustanovení § 11 až § 25 zákona.

Predbežná finančná kontrola sa vykonáva pred uskutočnením každej finančnej operácie.
Priebežná finančná kontrola sa vykonáva pred uskutočnením vybranej finančnej operácie.
Pri výkone predbežnej finančnej kontroly sa Národný kontaktný bod riadi Smernicou o finančnom riadení a finančnej kontrole Úradu vlády SR č. 7/2004. 
Následná finančná kontrola sa vykonáva po uskutočnení vybranej finančnej operácie.              
    
Finančná operácia - je príjem alebo použitie verejných prostriedkov v hotovosti  alebo  bezhotovostne,  právny úkon alebo iný úkon majetkovej povahy.

3.6.1	Národný monitorovací výbor

V zmysle prílohy A memoránd o porozumení podpredseda vlády SR pre európske záležitosti, ľudské práva a menšiny zriadil Národný monitorovací výbor pre finančný mechanizmus Európskeho hospodárskeho priestoru  a Nórsky finančný mechanizmus (ďalej „NMV“).

Výbor je zložený z predstaviteľov:
•	NKB;
•	platobného orgánu (odbor Národného fondu Ministerstva financií SR);
•	relevantných rezortných ministerstiev;
•	mimovládnych organizácií;
•	sociálnych a ekonomických partnerov;
•	regionálnych a miestnych samospráv.

NMV pracuje v mene NKB. NMV zodpovedá najmä za nasledovné:
•	poskytovať odporúčania NKB o tom, ktoré žiadosti (projekty) sa majú predložiť ÚFM, a v prípade programov a blokových grantov odporúčania k výberovým kritériám projektov a k procesu predkladania žiadostí;
•	monitorovať a poskytovať odporúčaní NKB k výberu (žiadosti) projektov;
•	periodicky prekontrolovať pokrok v realizácii projektu;
•	monitorovať dodržiavanie predpisov a postupov;
•	vyhodnocovať a schvaľovať periodické správy o využívaní finančných zdrojov;
•	vyhodnocovať účinnosť využívania finančných zdrojov dostupných v rámci oboch mechanizmov;
•	schvaľovať výročné monitorovacie správy vypracované NKB;
•	zaručiť, že NKB sa úplne informuje o pokroku dosiahnutom v projektoch a o prípadoch nedodržiavania podmienok grantu.

Prvé rokovanie NMV sa konalo dňa 3.11.2005. Predmetom prvého rokovania NMV bolo prerokovanie a schválenie základných dokumentov - štatútu a rokovacieho poriadku NMV. Národný monitorovací výbor schválil štatút a rokovací poriadok s pripomienkami a zobral na vedomie kritériá pre hodnotenie žiadostí v rámci výziev 0105,0205,0305 vyhlásených dňa 7.10.2005. 

Druhé rokovanie NMV sa konalo dňa 6.2.2006. Národný monitorovací výbor na tomto rokovaní schválil Výročnú správu o implementácii finančného mechanizmu EHP v Slovenskej republike, Výročnú správu o implementácii Nórskeho finančného mechanizmu v Slovenskej republike a Návrh kritérií pre výber žiadostí Národným monitorovacím výborom pre finančný mechanizmus EHP Nórsky finančný mechanizmus v prípade blokových grantov.

Tretie rokovanie NMV sa uskutočnilo dňa 22.5.2006. Jeho predmetom bolo schválenie zmien štatútu doplnkom, ktorý rozširuje počet členov NMV tak, aby v NMV boli zastúpené všetky relevantné ministerstvá a zástupcovia regionálnej samosprávy (VÚC). V záujme vyváženia zastúpenia jednotlivých subjektov verejnej správy  tretieho sektora NKB rovnako navrhol zvýšenie počtu členov NMV aj v prípade zástupcov mimovládnych organizácií.  NMV schválil zmenu štatútu uznesením č.3 z 22. mája 2006, čím bol počet členov NMV rozšírený na súčasných 31 členov. 

NMV rovnako týmto uznesením odporučil NKB, aby Úradu pre finančný mechanizmus predložil návrhy na sprostredkovateľov pre blokové granty v rámci výziev 0105, 0205, 0305 v  poradí odporučenom Hodnotiacou komisiou pre finančný mechanizmus EHP a Nórsky finančný mechanizmus pre hodnotenie žiadostí na sprostredkovateľa pre blokové granty v rámci výziev 0105,0205,0305 (ďalej len hodnotiaca komisia) na jej  druhom rokovaní konanom dňa 2.5.2006. NMV mal pri svojom rozhodovaní k dispozícii spoločné odborne stanoviská k všetkým odporúčaným, ako aj neodporúčaným žiadostiam a práve nahliadnuť do spisov jednotlivých žiadostí. Poradie žiadostí je uvedené v tabuľke č.1.

3.7	Výročné stretnutia

Dňa 28. 02. 2006 sa v zmysle článku 5 memoranda o porozumení k implementácii Nórskeho finančného mechanizmu a článku 5 memoranda o porozumení k implementácii  finančného mechanizmu v Bratislave uskutočnili  prvé výročné stretnutia k implementácii Nórskeho finančného mechanizmu a finančného mechanizmu EHP. 

Cieľom oboch stretnutí bolo prerokovanie výročných správ o implementácii finančného mechanizmu EHP a Nórskeho finančného mechanizmu so zástupcami Ministerstva zahraničných vecí Nórskeho kráľovstva, Výboru pre finančný mechanizmus  a Úradu pre finančné mechanizmy. 

Výročné správy boli vypracované a predložené Národným kontaktným bodom pre finančný mechanizmus EHP a Nórsky finančný mechanizmus na rokovanie Národného monitorovacieho výboru. Po prerokovaní a schválení Národným monitorovacím výborom oboznámili účastníkov výročných stretnutí o pokroku, ktorý bol dosiahnutý v implementácii Nórskeho finančného mechanizmu a finančného mechanizmu EHP. 

Účelom správ bolo zachytiť  realizované aktivity  a progres pri implementácii Nórskeho finančného mechanizmu a finančného mechanizmu EHP, ako aj navrhnúť plán práce na  budúce obdobie vychádzajúc z predpokladov budúceho vývoja  anticipovaných z rôznych pracovných stretnutí a korešpondencie s príslušnými orgánmi donorských krajín.

Zo stretnutia bola vyhotovená zápisnica, ktorá bola následne zaslaná ÚFM na pripomienkovanie. Najdôležitejšími závermi stretnutia boli nasledovné skutočnosti:

-	všetci zúčastnení boli informovaní o personálnych a organizačných zmenách v štruktúre NKB,
-	členovia a pozorovatelia pri NMV budú oboznámení s kompletným zoznamom žiadateľov v rámci vyhlásených výziev
-	ÚFM súhlasil s obmedzením oprávnených žiadateľov v rámci fondu počiatočného kapitálu len na záujemcov z verejného a tretieho sektora
-	Fond technickej pomoci v rámci prílohy C memoránd o porozumení bude nazývaný ako Fond Know-how,
-	PO požadoval od donorov alokácie pre roky 2006, 2007 a 2008 v súvislosti so zostavovaním štátneho rozpočtu; alokácie budú známe po rozhodnutí donorov

3.8	Zverejňovanie  výziev  
3.8.1	 Výzva na výber sprostredkovateľov Fondu pre mimovládne organizácie

Dňa 7.10.2005 Národný kontaktný bod vyhlásil v rámci Nórskeho finančného mechanizmu a finančného mechanizmu EHP výzvu na výber sprostredkovateľov Fondu pre mimovládne organizácie. Výzva bola vyhlásená formou otvorenej výzvy. Úlohou tejto výzvy bolo nájsť troch sprostredkovateľov, ktorý budú vykonávať úlohu sprostredkovateľa v nasledovných oblastiach:

I.	Blokový grant pre trvalo udržateľný rozvoj
II.	Blokový grant pre ľudské práva 
III.	Blokový grant pre sociálne záležitosti 

Celková suma určená na výzvu v rámci Fondu pre mimovládne organizácie je 5 000 000 EUR z finančného mechanizmu EHP a Nórskeho finančného mechanizmu. Príspevok zo štátneho rozpočtu pre Fond pre mimovládne organizácie je poskytovaný maximálne do výšky 882 353  EUR.  
	
Jednotlivé cieľové sumy pre sprostredkovateľov „Fondu pre mimovládne organizácie“ boli stanovené nasledovne:

•	Blokový grant pre „Trvalo udržateľný rozvoj“ :
2 000 000 EUR z nórskeho finančného mechanizmu a finančného mechanizmu EHP a  zo štátneho rozpočtu maximálne do výšky 352 941 EUR.

•	Blokový grant pre ľudské práva:
1 500 000 EUR z nórskeho finančného mechanizmu a finančného mechanizmu EHP a zo štátneho rozpočtu maximálne do výšky 264 706EUR.

•	Blokový grant pre sociálne záležitosti:
1 500 000 EUR z nórskeho finančného mechanizmu a finančného mechanizmu EHP a zo štátneho rozpočtu maximálne do výšky 264 706EUR.

3.8.2	Výzva na výber sprostredkovateľov Fondu na podporu vedy a výskumu

Dňa 7.10.2005 Národný kontaktný bod vyhlásil v rámci Nórskeho finančného mechanizmu a finančného mechanizmu EHP výzvu na výber sprostredkovateľov Fondu na podporu vedy a výskumu. Výzva bola vyhlásená formou otvorenej výzvy. Úlohou tejto výzvy bolo nájsť dvoch sprostredkovateľov, ktorý budú vykonávať úlohu sprostredkovateľa v nasledovných oblastiach:
I.	Sprostredkovateľ  na blokový grant pre výskum 
II.	II. Sprostredkovateľ  pre blokový grant v oblasti budovania inštitúcií pre výskum:
Celková suma určená na výzvu v rámci Fondu na podporu vedy a výskumu je 1 652 000 EUR z finančného mechanizmu EHP a Nórskeho finančného mechanizmu. Príspevok zo štátneho rozpočtu je poskytovaný maximálne do výšky 291 529 EUR.  

I.	Blokový grant pre výskum : celková suma z finančných mechanizmov je 826 000 EUR a príspevok zo štátneho rozpočtu je poskytovaný maximálne do výšky 145 765 EUR.
II.	Blokový grant na budovanie inštitúcií pre výskum: celková suma z finančných mechanizmov je 826 000 EUR a príspevok zo štátneho rozpočtu je poskytovaný maximálne do výšky 145 765 EUR.

3.8.3	Výzva na výber sprostredkovateľov Fondu na podporu spolupráce medzi školami/štipendiá

Dňa 7.10.2005 Národný kontaktný bod vyhlásil v rámci nórskeho finančného mechanizmu a finančného mechanizmu EHP výzvu na výber sprostredkovateľov Fondu na podporu spolupráce medzi školami/štipendiá. Výzva bola vyhlásená formou otvorenej výzvy. Úlohou tejto výzvy bolo nájsť sprostredkovateľa pre tento fond. 

Celková suma určená na výzvu v rámci Fondu na podporu spolupráce medzi školami/ štipendiá je 1 342 000 EUR z finančného mechanizmu EHP a Nórskeho finančného mechanizmu. Príspevok zo štátneho rozpočtu je poskytovaný maximálne do výšky 236 824 EUR.  

3.8.3.1	Vyhodnotenie výziev na výber sprostredkovateľov

Konečný termín predkladania žiadostí v rámci výziev na výber sprostredkovateľov pre Fond pre mimovládne organizácie, Fond na podporu vedy a výskumu a  Fond na podporu spolupráce medzi školami/štipendiá bol stanovený na 5. decembra 2005.  Na základe požiadavky vznesenej počas semináru s potenciálnymi sprostredkovateľmi konaného dňa 25. novembra 2005 bol po odsúhlasení ÚFM  konečný dátum predkladania žiadostí predĺžený do 16. januára 2006.

V rámci obdobia platnosti výziev bolo doručených NKB 18 žiadostí na sprostredkovateľa. Všetky predložené žiadosti boli zaregistrované do informačného systému ISUF a žiadateľom bolo zaslané potvrdenie o registrácii ich žiadosti. 

Po zaregistrovaní žiadostí do ISUF prebehla kontrola administratívnej zhody predložených žiadostí.  V súlade s platnými predpismi a v súlade s uznesením vlády Slovenskej republiky  č. 797 z 18. augusta 2004 k materiálu „Správa o záveroch a odporúčaniach vyplývajúcich z dotazníka Právna ochrana pred netransparentnosťou, zneužívaním a konfliktom záujmov vo vzťahu k rozhodovaniu o využívaní fondov EÚ v SR“  boli žiadateľa vyzvaní na doplnenie chýbajúcich a neúplných dokumentov v stanovenej lehote. Tri žiadosti boli vyradené z ďalšieho hodnotenia, keďže nezaslali požadované dokumenty v stanovenej lehote, prípadne v požadovanej forme. 

Po kontrole administratívnej zhody bola vykonaná kontrola oprávnenosti žiadateľa. Tri žiadosti boli vyradené z ďalšieho hodnotenia, keďže žiadateľ nesplnil kritériá stanovené pre oprávnenosť žiadateľa v rámci predmetných výziev.

Do konečnej fázy hodnotenia bolo podstúpených 12 žiadostí. Dňa 19. 4. 2006 prebehlo prvé rokovanie hodnotiacej komisie, na ktorom boli relevantným hodnotiteľom pridelené žiadosti. Dňa 2.5. 2006 sa konalo druhé zasadnutie hodnotiacej komisie, na ktorom hodnotitelia prezentovali svoje stanoviská k jednotlivým žiadostiam a  bodové ohodnotenia udelené jednotlivým žiadostiam. Na ich základe bolo zostavené poradie žiadostí, ktoré odporúča hodnotiaca komisia Národnému monitorovaciemu výboru pre jednotlivé blokové granty v rámci výziev na výber sprostredkovateľov. Súčasne s týmto poradím hodnotiaca komisia vypracoval aj spoločné odborné stanovisko hodnotiacej komisie k všetkým odporúčaným a neodporúčaným žiadostiam. Poradie žiadostí je uvedené v tabuľke č.1.

Tab. č. 1 Poradie žiadostí odporúčaných komisiou a NMV
Por. č.	Výzva /Názov žiadateľa	
		
	Výzva č. 0105 na predkladanie žiadostí na sprostredkovateľa pre blokový grant v rámci fondu pre mimovládne organizácie 	
	
Blokový grant pre trvalo udržateľný rozvoj
	
1.	Ekopolis	
	
Blokový grant pre ľudské práva 
	
1.	Nadácia otvorenej spoločnosti	
2.	Nadácia Pontis	
	
Blokový grant pre sociálne záležitosti 
	
1.	SOCIA – nadácia na podporu sociálnych zmien 	
2.	Nadácia pre deti Slovenska	
	Výzva č. 0205 na predkladanie žiadostí na sprostredkovateľa pre blokový grant v rámci fondu na podporu vedy a výskumu 	
	
Blokový grant pre výskum
	
1.	Slovenská akadémia vied	
	
Blokový grant v oblasti budovania inštitúcií pre výskum
	
	Žiadny zo žiadateľov nebol odporučený ako vhodný sprostredkovateľ	
	Výzva č. 0305 na predkladanie žiadostí na sprostredkovateľa pre blokový grant v rámci fondu na podporu spolupráce medzi školami/štipendiá	
1.	SAIA, n.o.	
2.	Nadácia otvorenej spoločnosti	

Hodnotiaca komisia v prípade blokového grantu v oblasti budovania inštitúcií pre výskum v rámci fondu na podporu vedy a výskumu neodporučila žiadneho žiadateľa ako vhodného sprostredkovateľa pre tento fond. Z tohto dôvodu NKB v spolupráci s ÚFM zvažuje možnosti ďalšieho postupu. 

3.8.4	Výzva na individuálne projekty

Národný kontaktný bod dňa 23. decembra 2005 vyhlásil výzvu na predkladanie žiadostí o individuálny projekt pre žiadateľov z verejného a tretieho sektora. Výzva bola vyhlásená v celkovej alokácii 18 564 048 EUR z finančných mechanizmov, čo predstavuje takmer 28% zo všetkých disponibilných zdrojov týchto mechanizmov vyčlenených pre SR na obdobie rokov 2004-2009. Výzva  bola vyhlásená v spojenej alokácii rokov 2004 a 2005. Táto výzva smerovala do všetkých prioritných oblastí tak, ako sú uvedené v prílohe B Memoranda o porozumení k implementácii Nórskeho finančného mechanizmu a v prílohe B Memoranda o porozumení k implementácii finančného mechanizmu EHP v nasledovných alokáciách:  

Pre prioritné oblasti v rámci finančného mechanizmu EHP bola alokovaná čiastka  8 490 608 EUR, v rámci Nórskeho finančného mechanizmu 10 073 440 EUR. Suma spolufinancovania poskytnutá zo štátneho rozpočtu k finančnému mechanizmu EHP je stanovená maximálne do výšky 1 498 344 EUR. Suma spolufinancovania poskytnutá zo štátneho rozpočtu k Nórskemu finančnému mechanizmu  je stanovená maximálne do výšky   1 777 666 EUR. 

Pre prioritné oblasti v rámci  finančného mechanizmu EHP a Nórskeho finančného mechanizmu sú celkové sumy rozdelené nasledovne:

•	v rámci prioritnej oblasti Ochrana životného prostredia  2 000 560 EUR.
•	v rámci prioritnej oblasti Podpora trvalo udržateľného rozvoja 2 462 992 EUR.
•	v rámci prioritnej oblasti Zachovanie európskeho kultúrneho dedičstva 4 363 040 EUR.
•	v rámci prioritnej oblasti Rozvoj ľudských zdrojov 2 378 544 EUR.
•	v rámci prioritnej oblasti Zdravie a starostlivosť o deti 2 000 560 EUR.
•	v rámci prioritnej oblasti Výskum 2 462 992 EUR.
•	v rámci prioritnej oblasti Zavedenie schengenského acquis, posilnenie súdnictva 844 480 EUR.
•	v rámci prioritnej oblasti Regionálna politika a cezhraničné aktivity  1 688 960 EUR.
•	v rámci prioritnej oblasti Technická pomoc súvisiaca s implementáciou acquis communautaire 361 920 EUR.

3.8.4.1	Vyhodnotenie výzvy na individuálne projekty

Konečný termín na predkladanie žiadostí v rámci Výzvy na predkladanie žiadostí o poskytnutie nenávratného finančného príspevku na  individuálny projekt bol stanovený na 23. marca 2006. K tomuto dátumu bolo NKB predložených 443 žiadostí o poskytnutie nenávratného finančného príspevku na individuálny projekt. V súčasnosti prebieha kontrola administratívnej zhody týchto žiadostí. Po jej ukončení bude k dispozícii kompletná štatistika zverejnenej výzvy. 

V súčasnosti je možné konštatovať, že najväčší záujem žiadateľov sa sústreďoval v prioritnej oblasti Rozvoj ľudských zdrojov. Záujem žiadateľov v ostatných prioritných oblastiach bol rozdelený približne rovnomerne s výnimkou prioritných oblastí podporovaných len z Nórskeho finančného mechanizmu. Počet žiadostí a percentuálny podiel znázorňujú tabuľka č.2 a graf č.1.

Tabuľka č.2: Počet žiadostí podľa jednotlivých prioritných oblastí predložených v rámci výzvy 0405
Prioritná oblasť	
Počet žiadostí	%	
Ochrana životného prostredia	47	11%	
Podpora trvalo udržateľného rozvoja	64	14%	
Zachovanie európskeho kultúrneho dedičstva	62	14%	
Rozvoj ľudských zdrojov	127	29%	
Zdravie a starostlivosť o deti	57	13%	
Výskum	55	12%	
Zavedenie schengenského acquis, posilnenie súdnictva	6	1%	
Regionálna politika a cezhraničné aktivity	22	5%	
Technická pomoc súvisiaca s implementáciou acquis communautaire 	3	1%	
SPOLU	443	100,00%	

Graf č.1: Počet žiadostí podľa jednotlivých prioritných oblastí 
Keďže jedným z najdôležitejších cieľov finančných mechanizmov je napomáhať odstraňovanie sociálnych a ekonomický rozdielov, významnou skúmanou štatistickou jednotkou je zastúpenie jednotlivých krajov v počte žiadostí predložených v rámci výzvy na individuálne projekty. 
V súčasnosti je k dispozícii takáto štatistika len podľa sídla žiadateľa, ktoré uvádza vo svojej žiadosti. Po ukončení administratívnej kontroly bude k dispozícii aj kompletná štatistika mapujúca jednotlivé kraje v súvislosti s miestom konkrétnej realizácie projektov. Počet predložených žiadostí podľa jednotlivých krajov znázorňuje graf č.2.

Graf č.2. Počet predložených žiadostí podľa jednotlivých krajov

3.9	Fondy implementované NKB

3.9.1	Fond počiatočného kapitálu

Fond počiatočného kapitálu sa zameriava na technickú pomoc pri vypracúvaní žiadostí o projekt, ktorý bude predložený na spolufinancovanie z finančných mechanizmov. NKB v súčasnosti pripravuje žiadosť na sprostredkovanie Fondu počiatočného kapitálu,  podľa ktorej by sa stal sprostredkovateľom pre tento fond, čo mu umožňujú platné predpisy finančného mechanizmu EHP. V tejto súvislosti NKB zvažuje možnosť znížiť alokáciu vyčlenenú pre tento fond. 

Súhrnná suma alokovaná z finančného mechanizmu EHP a Nórskeho finančného mechanizmu predstavuje 1 032 000 EUR. NKB po splnení podmienok determinujúcich postupy v prípade realokácií finančných prostriedkov navrhne Úradu pre finančný mechanizmus znížiť túto sumu na úroveň 300 000 EUR, ktorá je vo väzbe na cieľ fondu počiatočného kapitálu adekvátnejšia. Zvyšné finančné prostriedky budú využité v súlade s ďalšími rozhodnutiami NKB so súhlasom predstaviteľov Úradu pre finančný mechanizmus. 

Národný kontaktný bod zašle žiadosť na sprostredkovateľa  pre Fond počiatočného kapitálu do konca prvého polroka roku  2006. Po prípadnom schválení VFM a NMZV vyhlási NKB výzvy pre konečných prijímateľov. 

3.9.2	Fond technickej pomoci

Fond technickej pomoci (Know How Fund) bude podporovať spoluprácu a transfer znalostí medzi slovenskými subjektmi a subjektmi z donorských krajín, v oblastiach uvedených v prílohe B memoránd o porozumení. Alokácia pre tento fond predstavuje 722 000 EUR.  NKB plánuje vyhlásiť výzvu na výber sprostredkovateľa pre tento fond do konca roku 2006. 

3.9.3	Fond technickej asistencie pre implementáciu finančných mechanizmov

Národný kontaktný bod  zaslal  v rámci  prílohy C oboch memoránd o porozumení ÚFM dňa 25. mája 2005 žiadosť o Fond technickej asistencie pre implementáciu finančných mechanizmov. 

Zaslaná žiadosť bola prerokovaná dňa 27. júla 2005 na pracovnom stretnutí konanom v Bratislave za účasti zástupcov ÚFM. Úrad pre finančné mechanizmy prisľúbil posúdiť žiadosť NKB o technickú asistenciu do 15. septembra 2005. 

Dňa 5. októbra 2005 boli NKB zaslané pripomienky ÚFM k žiadosti, ktoré boli následne zapracované. Prepracovaná žiadosť bola opätovne predložená ÚFM na pracovnom stretnutí konanom dňa 27. októbra 2005 v Bruseli. 

Dňa 27. februára 2006 zaslal Úrad pre finančné mechanizmy Národnému kontaktnému bodu tzv. Grant Offer Letter (ponuka na poskytnutie grantu) pre žiadosť SK-0001 na technickú asistenciu pre implementáciu finančných mechanizmov, ktorým Úrad pre finančné mechanizmy informoval NKB o schválení tejto žiadosti. Národný kontaktný bod listom zo dňa 14.3. 2006 túto ponuku akceptoval. Grant je určený NKB a Platobnému orgánu – odboru Národného fondu (MF SR) vo  výške 1 256 400 EUR. K tejto sume je potrebné prirátať 15%-né spolufinancovanie zo štátneho rozpočtu, výsledná suma určená pre implementáciu je takmer 1,5 mil. EUR. 

Dňa 24. 4. 2006 bol NKB doručený e-mail s návrhom Dohody o poskytnutí grantu, ktorú momentálne NKB prerokováva s MF SR a Ekonomickým odborom Úradu vlády a prebieha konkretizácia plánu realizácie projektu s Úradom pre finančné mechanizmy.  
 
Čerpanie technickej asistencie pre NKB a PO je žiaduce v súvislosti s rastom úloh  Národného kontaktného bodu vo väzbe na zabezpečenie implementácie oboch finančných mechanizmov. 

4	Závery a odporúčania

Zapojením sa  Slovenskej republiky do finančného mechanizmu EHP a Nórskeho finančného mechanizmu sa otvorili nové možnosti čerpania finančných prostriedkov. Už prvá výzva vyhlásená pre záujemcov o realizáciu individuálneho projektu poukázala na fakt, že žiadateľmi požadovaná súhrnná suma mnohonásobne prekračuje alokované disponibilné finančné zdroje vyčlenené pre túto výzvu.

Z tejto skutočnosti je zrejmé, že veľká väčšina žiadateľov (približne 90%) nebude môcť byť uspokojená. Hodnotiaci proces bolo preto potrebné nastaviť tak, aby v čo najväčšej možnej miere zaručil transparentnosť a odbornosť, s cieľom vybrať najlepšie projekty, ktoré zároveň najviac spĺňajú základné ciele, princípy a prierezové kritériá stanovené donorskými krajinami a zahrnuté do právnych dokumentov upravujúcich implementáciu oboch finančných mechanizmov.

V súvislosti s veľkým počtom prijatých žiadostí i s optimálnym nastavením hodnotiaceho procesu bolo potrebné pozmeniť organizačnú štruktúru a vykonať niektoré personálne zmeny v rámci manažmentu NKB. Kompetencie Odboru regionálneho rozvoja a štrukturálnych akcií EÚ boli presunuté na Odbor koordinácie predvstupových fondov a bilaterálnej spolupráce, čím prišlo ku kvantitatívnemu a kvalitatívnemu rastu disponibilných kapacít podieľajúcich sa na implementácii finančného mechanizmu EHP a Nórskeho finančného mechanizmu. 

Po ukončení výberového a schvaľovacieho procesu projektov v rámci prvej výzvy, Úrad vlády ako Národný kontaktný bod vypracuje hlbšiu analýzu celej výzvy. Jej výsledkom by mali byť aj návrhy na zmenu štruktúry ďalšej výzvy, hlavne s ohľadom na zmiernenie jej administratívnej náročnosti smerom k žiadateľom, ale aj na zjednodušenie procesov pri prvotnom spracovaní žiadostí. Je predpoklad, že pred ďalšou výzvou bude potrebné prehodnotiť aj alokácie na jednotlivé prioritné oblasti s ohľadom na reálny záujem žiadateľov, prípadne ich dať do súladu aj s rozbiehajúcimi sa operačnými programami financovanými v ďalšom období zo štrukturálnych fondov EÚ, prípadne iným spôsobom zúžiť príliš široký záber, na aký sú finančné mechanizmy EHP a NK nastavené. 

Realizácia týchto opatrení si však bude vyžadovať zmenu príslušných materiálov vlády (č. 725/2005 a 948/2005) a zároveň schválenie zástupcami donorov na výročnom stretnutí, ktoré by sa malo uskutočniť začiatkom jari roku 2007.